次韻不擾堂
作者：陳造
朝代：宋

paragraphs: 取民狼走羊，勝之楚克庸。
孰知號召初，已賦大小東。
賢侯守此道，力若拔山雄。
深堂玩閴寂，翠影環蒙籠。
泛應得天遊，靜鎮副上衷。
樂知前池魚，吟當北窗風。
情寄埃𡏖外，俗自和氣中。
高吟與傑作，鏗谹而舂容。
無欲民自朴，契鑰今古同。
即今美化孚，袖手自即功。
坐令鞭蒲捐，寧遣馬力窮。
我心偕郡人，會當志願從。
新年鋒車南，帝渥看稠重。
政聲潁川上，可庸不作公。